पेडणेंः न्यू गोवा इंटरनॅशनल एरपोर्ट मोपाचेर यलो अँड ब्लॅक टॅक्सी स्टॅण्ड सुचीत करचो आनी ताका मोपा एरपोर्ट, अशें नांव दिवचें, अशी मागणी अखील गोंय बस संघटणेचे अध्यक्ष सुदीप ताम्हणकार हांणी पेडणें येरादारी विभागाक 14 नोव्हेंबराक निवेदन दिलें.
 मोपा विमानतळाचेर कायम स्वरुपी यलो अँड ब्लॅक टॅक्सी स्टॅण्ड उबारचो आनी थळाव्या टॅक्सी वेवसायिकांक रोजगाराची संद दिवची. मोपा विमानतळाक लागून खूबश्या बेरोजगारांक रोजगाराच्यो संदी मेळटल्यो. पूण प्रवासी बशी आनी टॅक्सी हांचो थेट संबंद विमानतळा कडेन येता. ताका लागून मोपा विमानतळाचेर फक्त यलो अँड ब्लॅक टॅक्सी स्टॅणअड उबारून थळाव्यांक संद दिवची, अशें निवेदनांत म्हणलां.
 न्यू गोवा इंटरनॅशनल एरपोर्ट हो प्रकल्प पीपी तत्वाचेर सरकारान जीएमआर कंपनीक दिला. फाटले खेपे मुख्यमंत्री डॉ. प्रमोद सावंत हांणी विमानतळाची पळोवणी केल्ली. त्या वेळार डिसेंबर 2022 मेरेन हो विमानतळ चालू जातलो, अशें सांगिल्लें हाचो उगडास ताम्हणकार हांणी ह्या वेळार करून दिलो. मजगतीं, येरादारी मंत्री, पर्यटन मंत्री हांणी मोपा विमानतळाचेर टॅक्सी वेवसाया संबंदांत वेगवेगळ्यो प्रतिक्रिया दिल्यात. ओला उबर ह्या टॅक्सी वेवसायिकांक मोपा विमानतळांचेर प्राधान्य दितले, अशें म्हणलां. हो प्रकार दुखदिणो आसा. सरकारान ह्या विमानतळाचेर फक्त थळाव्या टॅक्सी वेवसायिकांकूच उर्बा दिवची, अशें ताम्हणकार हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 